EIC ลุยเพิ่มทุน 6.63 พันล้านหุ้น หวังนำเงินเข้าฮุบ “ส.ธนา มีเดีย”
EIC เตรียมเพิ่มทุน 6.63 พันล้านหุ้น ขายผู้ถือหุ้นเดิม-บุคคลในวงจำกัด พร้อมแถมวอร์แรนต์ เตรียมนำเงินลงทุนไปใช้ซื้อหุ้นทั้ง 100% ในบริษัท ส.ธนา มีเดีย จำกัด (ส.ธนา) มูลค่า 372 ล้านบาท 
21 มี.ค. 2560

บริษัท อุตสาหกรรม อีเล็คโทรนิคส์ จำกัด (มหาชน) หรือ EIC ระบุว่า ที่ประชุมคณะกรรมการเมื่อวานนี้ (20 มี.ค.) อนุมัติการลดทุนจดทะเบียนโดยตัดหุ้นที่ยังไม่ได้ออกจำหน่าย หลังจากนั้นให้เพิ่มทุนจดทะเบียนเป็น 7.71 พันล้านบาท จากเดิม 1.08 พันล้านบาท
โดยออกหุ้นใหม่จำนวน 6.63 พันล้านหุ้น พาร์หุ้นละ 1 บาท จัดสรรไม่เกิน 2.8 พันล้านหุ้น ขายให้กับผู้ถือหุ้นเดิม ในสัดส่วน 1 หุ้นเดิมต่อ 4 หุ้นใหม่ ที่ราคาหุ้นละ 0.22 บาท กำหนดจองซื้อระหว่างวันที่ 22-26 พ.ค.60 พร้อมแถมใบสำคัญแสดงสิทธิที่จะซื้อหุ้นสามัญ (วอร์แรนต์) EIC-W4 ที่จะออกไม่เกิน 933.95 ล้านหน่วย จัดสรรให้ฟรีแก่ผู้ถือหุ้นเดิมที่จองซื้อหุ้นเพิ่มทุนในอัตราส่วน 3 หุ้นเพิ่มทุนต่อ 1 วอร์แรนต์ โดยวอร์แรนต์มีอายุ 1 ปี อัตราการใช้สิทธิ 1 หน่วยต่อ 1 หุ้นใหม่ ราคาใช้สิทธิ 0.30 บาท/หุ้น โดยจัดสรรหุ้นเพิ่มทุนใหม่ไม่เกิน 933.95 ล้านหุ้น รองรับการใช้สิทธิแปลงสภาพ EIC-W4 ดังกล่าว
สำหรับหุ้นเพิ่มทุนใหม่อีกจำนวนไม่เกิน 393 ล้านหุ้น จะใช้รองรับการปรับสิทธิของ EIC-W1 และ EIC-W2 ขณะที่หุ้นเพิ่มทุนที่เหลือไม่เกิน 2.5 พันล้านหุ้น จะเสนอขายให้กับบุคคลในวงจำกัด ไม่เกิน 50 ราย
ทั้งนี้ บริษัทจะนำเงินที่ได้จากการเพิ่มทุนไปใช้ลงทุนในธุรกิจโฆษณา ประเภทบิลบอร์ด โดยการเข้าซื้อหุ้น 100% ในส.ธนา มูลค่า 372 ล้านบาทจากผู้ขาย จำนวน 2 ราย ที่ไม่มีความสัมพันธ์กับบริษัท โดยการลงทุนดังกล่าวเพื่อช่วยลดการพึ่งพารายได้จากธุรกิจอิเล็กทรอกนิส์ จากปัจจุบันที่มีการลงทุนในบริษัทเดียว คือ บริษัท อีไอซี เซมิคอนดักเตอร์ จำกัด ซึ่งประกอบธุรกิจผลิตและจำหน่ายอะไหล่อิเล็กทรอนิกส์  โดยมองการลงทุนครั้งนี้เป็นทางเลือกที่ดี เมื่อพิจารณาจากผลการดำเนินงานที่ผ่านมาของส.ธนา ที่ทำรายได้และกำไรได้อย่างต่อเนื่องมาโดยตลอด
อีกทั้งเพื่อลงทุนในธุรกิจอิเล็กทรอนิกส์ หรือธุรกิจอื่นๆ ที่เกี่ยวข้องกับบริษัทฯหรือธุรกิจที่มีศักยภาพในการสร้างผลกำไรให้แก่บริษัทได้เป็นจำนวนเงินไม่เกิน 860 ล้านบาท โดยคาดว่าจะทะยอยลงทุนได้ประมาณ ไตรมาส 3/60 และเพื่อใช้เป็นเงินทุนหมุนเวียนของบริษัท เป็นจำนวนเงินไม่เกิน 319 บาท ซึ่งจะเป็นการเสริมโครงสร้างทางการเงิน รวมถึงฐานะทางการเงินของบริษัทให้แข็งแกร่งขึ้นเพื่อรองรับการขยายตัวทางธุรกิจในอนาคต
 